Peter Christensen (V), 2004-02-04:
Først vil jeg takke skatteministeren for en god gennemgang af regeringens initiativer på området.
Det giver os mulighed for at fremlægge de nye initiativer, som regeringen har igangsat inden for transfer pricing-området.
Og som det kan ses på mig, så synes jeg jo ikke, rapporten har været hårrejsende læsning. For Venstre er det vigtigt, at alle, også de multinationale selskaber, bidrager til det danske samfund.
Alle skal betale den skat, loven kræver, hverken mere eller mindre, ingen tvivl om det.
Derfor bakker vi også op om de af skatteministeren fremlagte initiativer.
Ifølge den redegørelse, Folketinget har modtaget om multinationale selskaber og transfer pricing, var der brug
for, at der blev sikret bedre indberetninger fra de berørte selskaber.
Virksomhederne skal blive bedre til at efterleve de nuværende regler om oplysnings- og dokumentationspligt, regler, der sikrer et godt grundlag for skattemyndighederne til at udvælge, hvilke virksomheder der bør udsættes for yderligere kontrol, og efterfølgende også bruge de indberettede oplysninger og dokumentation til en effektiv ligning og revision.
Den fremlagte ottepunktsplan er en god løsning på de problemer, redegørelsen skitserer.
Det er otte punkter, der tager udgangspunkt i den virkelighed, hvor også TP bruges.
Transfer pricing hverken skal eller kan forhindres, men vi skal sikre, at multinationale selskaber ikke bruger intern handel til at flytte overskuddet, noget, som især er relevant ved handel over grænserne.
Derfor bør opgaven i høj grad også løses i internationale fora som EU og OECD.
Derfor noterer Venstre sig også med tilfredshed, at der i øjeblikket foregår et tæt samarbejde med de andre OECD-lande, og at Danmark arbejder for, at der formuleres nogle fælles dokumentationskrav.
Som det også fremgår af redegørelsen, er Danmark på flere områder meget langt fremme i vores kontrol, og vi bør altid dele vore erfaringer og udveksle oplysninger, når der er tale om grænseoverskridende problemstillinger.
Både fordi vi allerede gør meget på lignings- og kontrolsiden, og fordi Danmark ikke er blandt de lande med den højeste selskabsskat, fremhæver redegørelsen også, at Danmark ikke skulle være specielt hårdt ramt af det her omtalte problem.
Alligevel har vi opprioriteret området og iværksat tiltag, uden at vi har skræmt selskaber og investeringer væk fra Danmark.
Det må være helt afgørende.
Der er nemlig en anden side af historien, som vi ikke må glemme.
Uanset hvordan vi vender og drejer det, kan ingen benægte det faktum, at de multinationale selskaber er en gevinst for Danmark.
De bidrager til det danske samfund med selskabsskat, kvalitetsprodukter og frem for alt kærkomne og velkomne arbejdspladser.
Jeg er dog klar over, at det her ikke på nogen måde stiller Enhedslisten tilfreds.
For Enhedslisten handler det ikke om at forbedre indsatsen på området, for dem handler det om at fjerne alt incitament for de multinationale virksomheder til at kunne fungere i Danmark.
Men for Venstre handler det om at sikre, at gældende regler overholdes, men også at Danmark fortsat kan være et land, hvor gamle virksomheder bliver og nye kan oprettes.
Jeg skal på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
»Folketinget konstaterer, at regeringen har iværksat en plan til yderligere sikring af, at multinationale selskaber beskattes af deres indtægter i Danmark.